Foto: FAH

GOVOREĆI danas kao predstavnik Domoljubne koalicije na N1 Televiziji, Ladislav Ilčić je iznio neke nevjerojatne tvrdnje oko načina na koji bi se trebala riješiti izbjeglička kriza.



"Mislim da smo trebali biti kao Mađarska i ograditi se bodljikavom žicom. Treba zaštititi svoj suverenitet i sigurnost. Bodljikava žica ima svoje prolaze i kroz te prolaze se humano propušta ljude. Nije bilo incidenata jer smo ih stavili u vlakove i poslali drugima.



Mi imamo milijune ljudi u Africi i Aziji koji žele doći u Europu. Mi ne razmišljamo o tome da će ti ljudi preplaviti Europu i da su oni biološki jači od Europljana jer imaju puno djece. Važna je i kulturna politika. Njihova djeca su jednako vrijedna, ali nisu ista. Trebamo se zapitati želimo li mi u Hrvatskoj milijun muslimana. Oni imaju drugačiji mentalitet, to će promijeniti kulturu.



Velika je razlika između muslimana i Hrvata. U radnim navikama, u odnosu na život, idealima, prema ženama. Mi smo različiti. Jednako smo vrijedni, ali smo različiti. Multikulturalnost je mrtva,to je rekla i Angela Merkel. Država moraju razmišljati o svom identitetu. Ja sam u svakom slučaju spreman da se onim ljudima kojima je život ugrožen da se njima pomogne. Kad se uspostave normalni uvjeti života onda će se oni tamo vratiti, ali da je to tako oni bi išli i u druge države", zaključio je Ilčić.

Reakcije na skandaloznu izjavu Karamarkovog partnera Ladislava Ilčića o muslimanima ne jenjavaju.



Svi su, osim Karamarka koji kaže kako ne misli baš tako ali da prvo mora čuti izjavu i kontekst da bi mogao komentirati, zgroženi njegovom izjavom.

Pusić: S njim ne bih mogao biti u istom tramvaju



"Što se tiče izbjeglica gospodin Ilčić je rekao stvari koje za njega predstavljaju vododjelnicu, razlike koje su nepremostive. Područje odakle ljudi potječu, u kojem su kulturnom i religioznom okruženju živjeli, po svem sudeći i boja kože, to mu je nepremostivo. To je za njega jedan nepremostiv problem. Svaki čovjek ima nešto što je teško nepremostiv problem da uspostavi komunikaciju i od kakvih vrsta ljudi se ustručava. Meni predstavljaju problem ljudi poput gospodona Ilčića. To što smo ja i on Hrvati to ništa ne govori jer i među nama ima lopova i ubojica kao i u svakom narodu", komentirao je predsjednik Upravnog odobra Documente Zoran Pusić za N1 Televiziju.



"Ovakve izjave od strane političara su zastrašujuće, to onda vodi do toga da se ljudi koji se prepoznaju u njima, počinju u zemlji osjećati nesigurno. Kad tvrdi da je demokršćanin u isti čas ima totalitaristički diskurs, a ne demokratski. Ja s njim ne bih mogao biti u istom tramvaju, a kamoli u istom gradu i državi. Zato se moramo boriti sa svojim stavovima i iznošenjem svojih stavova. A ova izjava je na najboljem putu prema poticanju nasilja", dodaje Pusić.

CMS: to je korak prema poticanju na nasilje



"Ova izjava možda nema na prvu elemente kaznenog djela prema Kaznenom zakonu čl. 325 koji govori o javnom poticanju na nasilje i mržnju, ali ima elemente diskriminatornog govora koji u javnom prostru stvara podlogu za drugačiji tretman drugih i drugačijih, u ovom slučaju to su osobe muslimanske vjeroispovijesti. Govor mržnje ne postoji kao takav definiran, ali radi se o javnom poticanju na nasilje i mržnju. Možda to nije to, ali je svakako korak prije. Stvaranje takvog ozračja u društvu da te osobe nisu jednake i dobrodošle i vrijedne u našem društvu", komentirala je Cvijeta Senta iz Centra za mirovne studije, program borbe protiv rasizma i ksenofobije te dodala kako je njegova izjava o tome da se Hrvatska trebala ograditi bodljikavom žicom promašena.

Jovanović: Ja ću izaći iz Sabora, kad on bude govorio

"Kad god Iličić bude govorio, ja ću izaći iz Sabora.", komentirao je Željko Jovanovića na svom Facebook profilu.



Brojni političari, novinari, građani, ali i stranke, na Twitteru su reagirali na skandaloznu Ilčićevu izjavu.

Oštro osuđujemo skandaloznu izjavu predstavnika Domoljubne koalicije Ladislava Ilčića, napisali su iz HNS-a.

Tekst se nastavlja ispod oglasa

Oštro osuđujemo skandaloznu izjavu predstavnika Domoljubne koalicije Ladislava Ilčića o tome da će 'ljudi iz... https://t.co/NEAmzLBuGq — HNS (@HaeNeS_) December 4, 2015





"Ein Volk, ein Europa, ein Ladislav", napisao je Bojan Glavašević.

Ein Volk, ein Europa, ein Ladislav #politikahr — Bojan Glavasevic (@bglavasevic) December 4, 2015





"Protuustavan, protuzakonit, protucivilizacijski i skandalozan Ilčićev stav!", piše Jadranka Kosor.

Protuustavan, protuzakonit, protucivilizacijski i skandalozan Ilčićev stav! — Jadranka Kosor (@_Jadranka_Kosor) December 4, 2015





"Kršćanin? Prije - licemjer. Odnosno Licemjer. S velikim "L"", kaže Nansi Tireli.

Ladislav Ilčić o #izbjeglice na N1. Kršćanin? Prije - licemjer. Odnosno Licemjer. S velikim "L"... — Nansi Tireli (@NansiTireli) December 4, 2015









Tko je Ilčić?

Ladislav Ilčić na javnoj sceni je najpoznatiji kao klerikalni aktivist i borac protiv spolnog odgoja u hrvatskim školama. Kroz svoje brojne javne nastupe, posebno u vrijeme kada je aktualna bila debata oko zdravstvenog odgoja, Ilčić je ostao zapamćen po mnogim bizarnim izjavama.



Podsjećamo na samo neke od njih:



"Masturbacija je štetno zlorabljenje seksualnosti. Riskirat ću i reći da nikad nisam masturbirao. Neki će misliti da sam luđak, ali mislim da zbog toga nisam freak".



"Crkva osuđuje njihovo (homoseksualaca, op.a.) ponašanje kao zlo i ima to pravo reći. To je neotuđivo pravo na mišljenje".



"Homoseksualci nisu sretni s tim što jesu jer možda iz njih progovara savjest".



"Zdravstvenim odgojem u škole se uvodi homoseksualna propaganda. Podučava se djecu da je homoseksualni čin jednako vrijedan i prirodan kao i heteroseksualni".



"Kondom je političko i vjersko i zdravstveno pitanje".



"Zdravstveni odgoj je opasniji od komunističkog programa".